Historia frymëzuese e tre vjeçarit Xhosh Duonç
Xhoshit i jepet një shans i dytë për jetën.
Xhosh Duonç, u diagnostikua që në javët e para të jetës me një sëmundje të rrallë të mëlçisë. Prindërit e tij Albana Sala Duonç dhe Andy Duonç, si punonjës humanitarë ishin mësuar me vështirësi. Por asgjë nuk mund t’i përgatiste për sfidën më të madhe të jetës, luftën për shëndetin e djalit të tyre. Xhoshi mbush sot tre vjeç. Ai është plot me energji si çdo vogëlush i moshës së tij. Por për të dhe prindërit e tij, çdo hap që ai hedh, çdo prapësi e vogël dhe buzëqeshje janë dhuratë e një shansi të dytë për një jetë të shëndetshme dhe të lumtur. Mjekët dyshonin se Xhoshi vuante nga atrezia e rrugëve biliare. Bëhet fjalë për një bllokim të kanalit të përbashkët mes mëlçisë dhe zorrës së hollë tek foshnjat. Albana, mamaja e Xhoshit flet për atë moment të vështirë. Operacioni e zgjidhte problemin përkohësisht. Kirurgu pediatër Evan Nadler i Qendrës Kombëtare Mjekësore për Fëmijët në Uashington – i cili nuk e ka kuruar Xhoshin - studion këtë sëmundje të ndërlikuar. Ai thotë se nëse nuk merren masa për kurimin e saj, toksinat që ngecen tek mëlçia e dëmtojnë atë në mënyrë të pariparueshme. Kur Albana dhe Andi ishin njohur në Tiranë para 10 vjetësh atyre nuk u shkonte kurrë ndër mend se do të përballeshin me një sfidë të tillë. Puna me organizatën humanitare Mercy Corps i çoi në Serbi, Irak, Jordani, Liban dhe së fundi në Izrael dhe Territoret Palestineze. Vajza e madhe Emma, 5 vjeç, ishte lindur në Bejrut dhe Albana e kishte kaluar pjesën më të madhe të shtatzanisë me Xhoshin në Jeruzalem. Pas operacionit të Xhoshit, familja u kthye në Jeruzalem dhe çdo gjë dukej se shkonte normalisht. Pastaj erdhi dhjetori i vitit 2009, prag Krishtlindjesh. Në fakt në këtë moment kishte filluar një e tatëpjetë në shëndetin e Xhoshit. Pas disa vizitave në Siatëll, mjekët vendosën që ai të shkonte në Palo Alto të Kalifornisë, në spitalin Lucille Placcard ku ishte specialisti që e kishte ndjekur rastin e Xhoshit. Gjendja u keqësua dhe Xhosh u vendos në një listë për transplant mëlçie, por analizat nuk e vendosën dot në rastet prioritare. Atëherë Albana mori një vendim që për të si nënë ishte i natyrshëm: t’i dhuronte një pjesë të mëlçisë djalit të saj. Pas një shtyrjeje prej një jave, për arsye praktike nga ana e spitalit, një surprizë e priste familjen Duonch, vetëm 48 orë para kohës së parashikuar për operacionit të Albanës dhe Xhoshit. Albana thotë se ishte vetëm në atë moment në dhomë me Xhoshin dhe e mbante mend shumë mirë. Më 15 janar 2010, pas një operacioni që zgjati 10 orë, Xhoshi kishte një mëlçi të re dhe një mundësi e dytë jete. Dr. Nadler i Qendrës Kombëtare Mjekësore për Fëmijët thotë se askush nuk e di me siguri se çfarë e shkakton këtë sëmundje, megjithëse ka teori të ndryshme. Muaji tetor i kushtohet ndërgjegjësimit, studimeve dhe fondeve për sëmundjet e mëlçisë, nga të cilat vuajnë 30 milionë amerikanë. Susan Robinson është zëvendës Presidente për programet tek Fondacioni Amerikan për Mëlçinë në Nju Jork. Albana dhe Andi të lumtur dhe mirënjohës për gjithë ndihmën dhe mbështetjen që morën, ishin pjesëmarrës pikërisht në një nga këto aktivitete në Siatëll për mbledhjen e fondeve. Andi ndjen lehtësim që mëlçia e dhuruar, u shfaq në kohë për të shpëtuar Albanën nga operacioni, por ai thotë se ata janë shumë të vetëdijshëm për dhimbjen e familjes tjetër, fëmija e të cilës kishte vdekur, dhe mëlçinë e të cilit ka sot Xhoshi. Ajo shpreh mirënjohjen për ekipin e shkëlqyer të mjekëve, për kryekirurgun Karlo Eskuivel, si edhe për mbështetjen e jashtëzakonshme nga familjarët që nga Amerika, Shqipëria dhe Italia, si edhe miqtë thuajse nga e gjithë bota. Për familjen Dwonch, ky është një mision i ri. Por teksa shohin vogëlushin e tyre të vrapojë, qeshë dhe të gëzojë çdo ditë të jetës, ata ndjejnë se çdo minutë ankthi, është shpërblyer.